ORDE do 10 de xullo de 2009 pola que se aproban as bases e se procede á convocatoria pública de axudas para o financiamento dos xuros de préstamos destinadas ao alumnado universitario galego interesado en solicitar créditos bancarios para o financiamento dos seus estudos ou prorrogar os concedidos na convocatoria anterior.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/07/2009

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e Administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro, transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo. A Lei 11/1989, do 20 de xullo, de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Consellería de Educación e Ordenación Universitaria, a través da Secretaría Xeral de Universidades, está a levar adiante diversas accións de apoio económico ao alumnado de ensino universitario, coas que se pretende favorecer a calidade, a competencia, a igualdade de oportunidades e a excelencia no rendemento académico. Neste sentido, a Consellería de Educación e Ordenación Universitaria asinou convenios de colaboración o día 13 de marzo de 2001 e unha adenda a estes o día 12 de xuño de 2002 coas entidades financeiras: Banco Pastor, Caixa de Aforros de Galicia, Caixanova, Banco Gallego, Banco Simeón e Banco Etcheverría, para facilitarlle ao alumnado universitario galego créditos bancarios a baixos xuros para o financiamento dos seus estudos.
Polo que antecede, esta consellería
DISPÓN:
Artigo 1º.-Obxecto.
1. Co obxecto de evitar que o alumnado quede excluído do estudo na universidade por razóns económicas:
a) Convócanse axudas para o financiamento dos xuros de préstamos destinadas ao alumnado universitario galego que curse estudos conducentes ao título de grao, licenciado, enxeñeiro, arquitecto, diplomado, mestre, enxeñeiro técnico, arquitecto técnico, máster universitario e terceiro ciclo (etapa de formación), para o curso académico 2009/2010.
b) Convócanse, así mesmo, axudas para o financiamento dos xuros do préstamo concedido en convocatorias anteriores.
2. Estas axudas son compatibles con calquera outra axuda destinada para a mesma finalidade polas administracións públicas ou calquera dos seus organismos, entes ou sociedades.
Artigo 2º.-Orzamento.
A Consellería de Educación e Ordenación Universitaria financiará a parte correspondente dos créditos bancarios ou prórrogas deles con cargo á partida orzamentaria 45.02.422C.480.0 dos orzamentos xerais da Comunidade Autónoma de Galicia para o ano 2009, cunha contía global máxima de 12.000 euros. Non obstante pode ser incrementada no caso de producirse remanente doutras convocatorias financiadas con cargo á mesma aplicación orzamentaria, de acordo co disposto no artigo 31.2º, letra b) da Lei 9/2007, do 13 de xuño, de subvencións de Galicia.
Artigo 3º.-Beneficiarios/as.
1. Poderán ser beneficiarios da subvención os/as seguintes estudantes universitarios/as:
a) Que cursen estudos nunha universidade do sistema universitario de Galicia e teñan residencia en Galicia.
b) Que cursen estudos nunha universidade do sistema universitario de Galicia e teñan residencia fóra de Galicia, están neste grupo os/as galegos/as e descendentes de galegos.
c) Que cursen estudos nunha universidade de fóra do sistema universitario de Galicia e teñan residencia en Galicia.
2. Así mesmo, poderán ser beneficiarios/as das prórrogas os/as alumnos/as galegos/as ou descendentes de galegos que foron beneficiarios/as dos préstamos en convocatorias anteriores e que cumpran as condicións establecidas nesta convocatoria.
Artigo 4º.-Requisitos.
1. Poderá solicitar a subvención o alumnado universitario que cumpra os seguintes requisitos:
a) Estar matriculado no curso 2009/2010 nunha universidade en estudos universitarios conducentes ao título de grao, licenciado, enxeñeiro, arquitecto, diplomado, mestre, enxeñeiro técnico, arquitecto técnico, máster universitario e terceiro ciclo (etapa de formación).
b) Ter superados, no momento da presentación da solicitude, 60 créditos en titulacións de 1º ciclo, 120 créditos en titulacións de grao e de 1º e 2º ciclo e no caso de 3º ciclo e máster universitario, ter superados os estudos completos da titulación que dea acceso a eles.
2. As prórrogas poderán ser solicitadas polo alumnado universitario que cumpra co requisito de estar matriculado no curso 2009/2010 na titulación ou estudos para os cales se lle concedeu o crédito ou prórroga no curso 2008/2009.
3. Non poderá solicitar a prórroga o alumnado que xa gozou de subvención dos xuros do préstamo nos tres últimos anos.
Artigo 5º.-Características do préstamo.
1. Os préstamos serán concedidos polas entidades bancarias asinantes do convenio a que se fai referencia na parte expositiva desta orde, nos termos que nel figuran e que se recollen nesta orde.
2. O prazo de amortización de capital será de tres a cinco anos, tendo un prazo de carencia adicional de ata tres anos. Na amortización a tres anos o tipo de xuro será do 5,5%, os préstamos con amortización superior a tres anualidades pasarían ao tipo do 6% desde o inicio do primeiro ano de amortización. Todos os prazos se computarán contando desde o inicio do trimestre natural seguinte á data de formalización, a cota será trimestral de capital e xuros constante. Os préstamos poderán ser obxecto de cancelación anticipada, sen ningunha penalización.
3. Para o alumnado universitario que curse os seus estudos nunha das universidades do sistema universitario de Galicia e teña a súa residencia en Galicia, a cantidade será como máximo de 3.000 euros por cada petición.
4. Para o alumnado universitario que curse os seus estudos nunha universidade do sistema universitario de Galicia e teña a súa residencia fóra de Galicia, así como para o alumnado universitario que curse os seus estudos nunha universidade de fóra do sistema universitario de Galicia e teñan a súa residencia en Galicia, a cantidade será como máximo de 6.000 euros por cada petición.
Artigo 6º.-Financiamento dos xuros.
1. Os xuros serán financiados da seguinte forma:
a) A Consellería de Educación e Ordenación Universitaria contribuirá ao pagamento do 2% dos xuros do primeiro ano de duración do préstamo, sen prexuízo da posibilidade da concesión de prórroga por outras dúas anualidades. A subvención será aboada á entidade financeira con carácter anual, facendo as dilixencias administrativas para o seu aboamento antes do primeiro vencemento anual.
b) A entidade financeira pola que opte o alumno ou alumna farase cargo doutro 2% dos xuros, sempre e cando permaneza vixente a axuda relacionada na letra a) anterior.
c) A terceira parte dos xuros restantes será por conta do alumno/a prestameiro/a , sempre e cando se manteñan as axudas anteriores. Polo tanto, o alumno ou alumna liquidará o préstamo ao tipo de xuro neto do 1,5% ou 2%, segundo o caso, nominal anual. No suposto de que o alumno ou alumna non acredite a prórroga da axuda da consellería, o préstamo pasará automaticamente a liquidarse ao tipo de xuro do 5,5% ou 6% nominal anual, segundo o exposto no artigo 5º, número 2.
2. O alumnado que nas convocatorias anteriores asinou contrato de préstamo coas entidades financeiras e que nesta convocatoria solicite prórroga seguirá coas mesmas condicións establecidas no contrato.
Artigo 7º.-Solicitudes e prazo de presentación.
1. As solicitudes, segundo os modelos desta orde, anexo I (ED434A) para os/as estudantes que soliciten o crédito bancario por primeira vez e anexo II (ED434B) para aqueles/as que soliciten a prórroga do crédito bancario, poderán presentarse:
a) No rexistro xeral da Xunta de Galicia, dirixidas á Secretaría Xeral de Universidades, edificio administrativo San Caetano, s/n, 15781 Santiago de Compostela, ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias.
b) Nos rexistros oficiais das universidades do sistema universitario de Galicia, de conformidade coa Resolución do 25 de xuño de 2007, da Consellería de Educación e Ordenación Universitaria pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
Se a solicitude é remitida por correo, presentarase en sobre aberto para que sexa datada e selada polo/a funcionario/a de correos antes de que proceda á súa certificación postal.
Non se admitirán como medio de presentación de solicitudes os servizos de mensaxaría privados.
2. As solicitudes deberán ir acompañadas da seguinte documentación:
A) Alumnado que solicite o credito bancario por primeira vez:
a) Fotocopia do documento nacional de identidade.
b) Certificación académica orixinal completa ou fotocopia compulsada en que se faga constar o resumo do número de créditos superados segundo a valoración académica, con especificación das convocatorias. No caso dos/as alumnos/as que estean a cursar estudos nas universidades do sistema universitario de Galicia, remitirán certificación académica na cal se fará constar a nota media simple do expediente académico, calculada de acordo cos parámetros reflectidos no protocolo de colaboración subscrito o 21 de febreiro de 2005 entre a consellería e as universidades de Santiago de Compostela, A Coruña e Vigo, publicado no DOG do 23 de marzo de 2005 por resolución da Secretaría Xeral da Consellería de Educación e Ordenación Universitaria do 15 de marzo de 2005. O alumnado que estea a cursar estudos de 2º ciclo, por acceder desde unha titulación de 1º ciclo, deberá enviar ademais a certificación académica dese 1º ciclo.
Os/as alumnos/as de 3º ciclo que estean a cursar o segundo ano da etapa de formación deberán presentar, ademais da devandita certificación académica, o certificado das cualificacións do 1º ano de 3º ciclo.
O alumnado que curse por primeira vez un máster universitario deberá presentar igualmente a certificación académica da titulación que lle dá acceso a estes estudos, coa expresión da súa nota media.
c) Xustificante de matrícula correspondente ao curso 2009/2010 ou declaración responsable do/a solicitante de que non está matriculado/a e de que se compromete a entregar o xustificante da matrícula no prazo de dous días a partir do día en que se matricule, tendo en conta que non poderá asinar o contrato do préstamo coas entidades bancarias mentres non presente na secretaría xeral de Universidades, antes do día 15 de decembro de 2009, o mencionado xustificante. Unha vez presentado o xustificante de matrícula, a Secretaría Xeral entregaralle a correspondente autorización para que poida asinar o contrato coa entidade bancaria.
d) Declaración responsable do solicitante con expresión das axudas solicitadas ou concedidas para o mesmo fin por parte doutros organismos públicos.
e) Certificado de empadroamento.
B) Alumnado que solicite a prórroga da subvención do crédito bancario:
a) Xustificante de matrícula correspondente ao curso 2009/2010 ou declaración responsanble do/a solicitante de que non está matriculado/a e de que se compromete a entregar o xustificante da matrícula no prazo de dous días a partir do día en que se matricule, tendo en conta que non poderá asinar o contrato do préstamo coas entidades bancarias mentres non presente na secretaría xeral de Universidades, antes do día 15 de decembro de 2009, o mencionado xustificante. Unha vez presentado o xustificante de matrícula, a Secretaría Xeral entregaralle a correspondente autorización para que a entidade bancaria lles manteña a prórroga.
b) Declaración responsable do/a solicitante con expresión das axudas solicitadas ou concedidas para o mesmo fin por parte doutros organismos públicos.
3. O prazo de presentación de solicitudes comprenderá desde o día seguinte ao da publicación desta orde no Diario Oficial de Galicia ata o día 15 de setembro de 2009.
Artigo 8º.-Exposición de listaxes provisionais.
1. Unha vez examinadas as solicitudes e a documentación presentada polos solicitantes exporanse as listaxes provisionais de solicitudes admitidas e as excluídas e sinalaranse os motivos de exclusión, nos taboleiros de anuncios da Consellería de Educación e Ordenación Universitaria, nos seus departamentos territoriais e nas vicerreitorías de Estudantes das tres universidades galegas. Así mesmo, poderán ser consultadas no portal educativo da Consellería de Educación e Ordenación Universitaria: www.edu.xunta.es/
2. As listaxes provisionais serán expostas o día 16 de outubro. Os interesados disporán dun prazo de reclamación comprendido desde o día 17 ao 28 de outubro de 2009, ambos os dous incluídos, e poderán durante ese prazo formular reclamacións ou emendar erros e a falta de documentación ante a Secretaría Xeral de Universidades, presentando, se é o caso, a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición, nos termos e condicións establecidos na Lei 30/1992.
Artigo 9º.-Comisión Avaliadora.
1. A selección das solicitudes será realizada por unha comisión integrada por:
Presidente: o/a titular da Secretaría Xeral de Universidades ou, por delegación, o/a titular da Subdirección Xeral de Universidades.
Vogais:
-O/a titular do órgano competente en materia de estudantes da Universidade da Coruña.
-O/a titular do órgano competente en materia de estudantes da Universidade de Santiago de Compostela.
-O/a titular do órgano competente en materia de estudantes da Universidade de Vigo.
-O/a xefe/a do Servizo de Apoio e Orientación aos Estudantes Universitarios.
Secretario/a: un/unha funcionario/a da Secretaría Xeral de Universidades, que actuará con voz e voto.
2. Se por calquera causa, no momento en que a Comisión Avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. Este nomeamento deberá recaer noutra persoa da secretaría xeral ou da universidade correspondente, en virtude da súa representación.
Artigo 10º.-Selección.
A selección, ata o límite orzamentario, farase tendo en conta a nota media simple calculada cos parámetros reflectidos no protocolo de colaboración subscrito con data do 21 de febreiro de 2005 entre a Consellería de Educación e Ordenación Universitaria e as universidades de Santiago de Compostela, A Coruña e Vigo, publicado no DOG do día 23 de marzo de 2005 por resolución da Secretaría Xeral da Consellería de Educación e Ordenación Universitaria do 15 de marzo de 2005. No caso de posuír a mesma nota media de expediente académico, a comisión resolverá a favor do/a alumno/a que teña superado un maior número de créditos.
Artigo 11º.-Resolución.
1. Unha vez efectuada a selección pola Comisión Avaliadora, esta elevará, a través da Secretaría Xeral de Universidades, un informe-proposta á persoa titular da Consellería de Educación e Ordenación Universitaria, que emitirá resolución en que constará a relación de persoas ás cales se lles concede a axuda e outra de denegados coas causas de denegación, se os houbese.
Contra esta resolución, que esgota a vía administrativa, os/as interesados/as poderán interpoñer recurso potestativo de reposición ante a persoa titular da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
2. Para os efectos establecidos no artigo 23.4º da Lei 9/2007, do 13 de xuño, de subvencións de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia. O vencemento do prazo máximo sen que sexa notificada a resolución lexitima os interesados para entender desestimada por silencio administrativo a solicitude de concesión da subvención.
3. Os/as solicitantes aos cales lles sexa denegada a axuda poderán solicitar a devolución da documentación presentada no prazo de dous meses a partir da publicación da resolución da convocatoria no Diario Oficial de Galicia.
Artigo 12º.-Obrigas dos/as beneficiarios/as.
1. O alumnado que resulte beneficiario destas axudas comprométese ao cumprimento do establecido nesta convocatoria, especialmente respecto ás seguintes obrigas:
a) Destinar o crédito para a finalidade para a calse concede.
b) Asinar o contrato de préstamo coa entidade bancaria.
c) Amortizar o capital obxecto do préstamo e o pagamento dos xuros deste.
d) Cumprir as condicións específicas que as entidades financeiras, de acordo coas súas normas de funcionamento e co Convenio do 13 de marzo de 2001, determinan.
e) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, segundo dispón o artigo 14.1º k) da Lei 9/2007, do 13 de xuño, de subvencións de Galicia.
2. O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro pola/a beneficiario/a, segundo o disposto no artigo 33 da Lei 9/2007, do 13 de xuño, de subvencións de Galicia, e de acordo co procedemento establecido nos artigos 77 ao 83, inclusive, do regulamento da Lei 9/2007, aprobado polo Decreto 11/2009, do 8 de xaneiro.
Disposicións adicionais
Primeira.-A presentación da solicitude de concesión da axuda comportará autorización á Consellería de Educación e Ordenación Universitaria para:
a) Facer públicos nos rexistros regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, dos orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas así como ás sancións impostas, cando proceda.
A reserva que o peticionario poida facer no sentido de non autorizar a obtención de datos ou a publicidade dos datos nos rexistros, que en todo caso terá que se expresar por escrito, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
b) De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15.2º c) da Lei 9/2007, do 13 de xuño, de subvencións de Galicia, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Toda alteración das condicións tidas en conta para a concesión desta subvención e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión segundo prevé o artigo 17.4º da Lei 9/2007, do 13 de xuño, de subvencións de Galicia.
Disposicións derradeiras
Primeira.-Facúltase a persoa titular da Secretaría Xeral de Universidades para adoptar os actos e medidas necesarios para o desenvolvemento desta orde.
Segunda.-Esta orde poderá ser impugnada mediante recurso potestativo de reposición ante a persoa titular da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xullo de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "14000D007P011.PDF"